Paežerių–Rozalimo miškai
55°55′58″ š. pl. 23°53′39″ r. ilg.﻿ / ﻿55.93278°š. pl. 23.89417°r. ilg.﻿ / 55.93278; 23.89417 Paežerių–Rozalimo miškai – miškai šiaurės Lietuvoje, Pakruojo rajone, tarp Pakruojo šiaurėje ir Rozalimo pietuose. Priklauso Pakruojo miškų urėdijos Pakruojo ir Rozalimo girininkijoms. Apima 21,3 km² plotą. Masyvą sudaro Rozalimo šilas ir Paežerių miškas. Paviršius lygus, šiek tiek banguotas. Būdingi velėniniai glėjiški sujaurėję ir velėniniai karbonatiniai sujaurėję priesmėliai. Rytinė miškų dalis nusausinta. Miškais teka Daugyvenės intakas Ežerėlė (su Juodupiu, Vidupiu), telkšo šios upės slėnyje sudarytas Laičių I tvenkinys. Šiaurėje teka Kruojos intakai – Savelis ir Šilia. Medynai: beržynai: 46 % eglynai: 23 % uosynai: 15 % drebulynai: 8 % pušynai: 3 % juodalksnynai: 3 % ąžuolynai: 1 % baltalksnynai: 1 % Jaunuolynai sudaro 23 % medynų, pusamžiai medžiai 44 %, pribręstantys 19 %, brandūs 14 %. Paežerių–Rozalimo miškuose gyvena šernai, stirnos, lapės, kiškiai, usūriniai šunys, opšrūs, voverės, kiaunės, bebrai, ondatros, jerubės, slankos. Miškus kerta plentas  149  Smilgiai–Pakruojis  bei geležinkelio atšaka Pakruojis–Klovainiai. Prie miškų ir aplink esančios gyvenvietės: Rozalimas, Moniūnai, Zigmantiškiai, Akmenynė, Vilkinė, Paežeriai, Laičiai, Krivaičiai, Šinkaučiškis, Bešoniai, Kuosiškiai, Karašilis, Kolyčiai.